哀夏孝女
作者：鄭大惠
朝代：宋

paragraphs: 射生戶，北山有虎何不射。
豈不聞夏家有女年十五，隨父樵薪入山塢，父行在前忽遭虎。
女見父傷奮不懼，號泣逐之爲虎語。
逐之不已虎反顧，棄其父□銜女去。
人言其父死亦苦，我言最苦是其女。
想女失父逐虎時，眼不見虎惟見父。
射生戶，我今重告汝。
汝之生，豈無父與母。
勿謂官差尚猶豫，被爾甲兮張爾弩，况虎殺害人多天已怒。
嗚呼，虎害人多天若怒，天又何必使渠生下土。